***Blu-ray Disc*** (pazīstams arī kā **BD** vai ***Blu-Ray***) ir augsta blīvuma datu nesējs optiskā diska formātā. *Blu-ray* tika radīts, lai aizvietotu DVD formātu un būtu iespējams optiskajā diskā ierakstīt augstas izšķirtspējas video un audio līdz pat 1080p (1920×1080).

*Blu-ray* diskus galvenokārt izmanto, lai uzglabātu augstas izšķirtspējas video, *PlayStation 3* video spēles, un cita veida datus, līdz pat 25 GB vienslāņu, kā arī 50 GB divslāņu diskos. Lai gan šie skaitļi ir standarta uzglabāšanas iespēja *Blu-Ray* diskos, specifikācija ir beztermiņa un maksimālā teorētiskā diska ietilpība pagaidām nav noteikta. 2010. gada sākumā tirgū ir pieejami 200 GB diski un 100 GB diski ir nolasāmi bez papildu aprīkojuma vai modificēta atskaņotāju programmnodrošinājuma. *Blu-ray* diska fiziskās īpašības ir tādas pašas, kā standarta DVD un CD diskiem.

Nosaukums *Blu-ray Disc* ir cēlies no zili—violetā lāzera, kas nolasa informāciju no diska darba virsmas (angļu: *blue-violet laser*). Kaut gan standarta DVD izmanto 650 nanometru tievu sarkano lāzeru, *Blu-ray* izmanto īsāka viļņa garuma (405 nm) zili-violeto lāzeru un, atšķirībā no DVD, tas ļauj gandrīz desmit reizes palielināt iespējamo datu uzglabāšanas apjomu tāda paša izmēra diskā.

Augstas izšķirtspējas optisko disku kara laikā, *Blu-ray* konkurents bija HD DVD formāts. Pēc sīvas cīkstēšanās *Toshiba*, kas bija galvenais HD DVD standarta izstrādātājs un atbalstītājs, atzina sakāvi un 2008. gada februārī formātu karš beidzās. 2009. jūlijā *Toshiba* paziņojuši par plāniem ieviest pašiem savu *Blu-ray Disc* atskaņotāju līdz 2009. gada beigām.

*Blu-ray* izstrādāja *Blu-ray Disc Association*, kas bija elektrotehnikas un datortehnikas ražotāju, kā arī filmu industrijas kompāniju kopums jeb asociācija. 2009. gada jūnijā, Austrālijā un Apvienotajā Karalistē tirdzniecībā bija pieejamas vairāk nekā 1 500 *Blu-ray* filmas, bet Japānā, ASV un Kanādā to skaits pat pārsniedza 2 500.

Vēsture
-------

Komerciāla pielietojuma HDTV televizori tirdzniecībā sāka parādīties 1998. gadā, bet nebija vispārpieņemts un lēts veids, kā ierakstīt vai atskaņot augstas izšķirtspējas video. Faktiski nebija datu nesēja augstas izšķirtspējas datu uzglabāšanai, kas atbalstītu HD kodekus, izņemot *JVC Digital VHS* un *Sony HDCAM*. Neskatoties uz to, bija labi zināms, ka, izmantojot lāzeru ar īsāku viļņu garumu, būtu iespējams lietot optiskos datu nesējus ar augsta blīvuma datu ierakstes iespēju. Kāds Kalifornijas Universitātes profesors Shuji Nakamura izgudroja praktiska pielietojuma zilo lāzeru diodi. Tomēr ilgstoša patentu tiesu prāva atlika šīs diodes ieviešanu tirdzniecībā.

### Izcelsme

Kompānija *Sony* sāka divus projektus, piemērojot jaunā tipa diodes: UDO (Ultra Density Optical), un DVR Blue (kopā ar *Pioneer*), vairākkārt ierakstāmo disku formāts, kas vēlāk kļuva par *Blu-ray Disc* (precīzāk, BD-RE). Abu formātu tehnoloģijas kodols būtībā ir līdzīgs.

Pirmais *DVR Blue* prototips tika izstādīts Japānas tehnoloģiju izstrādē CEATEC 2000. gada oktobrī. 2002. gada 19. februārī, projekts oficiāli tika nodēvēts par *Blu-ray*, un deviņas kompānijas dibināja grupu *Blu-ray Disc Founders*, kurā ietilpa tādas kompānijas kā *Sony Corporation*, *Hitachi*, *LG Electronics*, *Panasonic*, *Philips*, *Pioneer*, *Samsung Electronics*, *Sharp* un *Thomson*. 2004. gada 12. janvārī *Blu-ray* kā savu nākamo augstas izšķirtspējas optisko datu nesēju apstiprināja arī *Hewlett Packard* un *Dell*, bet 2004. gada 19. martā šai grupai pievienojās arī Japānas elektronikas kompānija TDK. Tā paša gada 4. oktobrī šī kompāniju grupa tika pārdevēta par *Blu-ray Disc Association* jeb BDA.

Pirmais plaša patēriņa *Blu-ray* ierīce veikalu plauktos nonāca 2003. gada 10. aprīlī. Šī ierīce bija *Sony* BDZ-S77, BD-RE rakstītājs, kas bija pieejama tikai Japānā un kura ieteicamā cena svārstījās 3800 ASV dolāru robežās, tomēr nebija standarta iepriekš ierakstītiem video un nebija izdota neviena filma, kuru šis atskaņotājs būtu spējīgs atskaņot. *Blu-ray Disc* standarts vēl bija gadu attālumā no plaša pielietojuma, jo bija nepieciešams izstrādāt drošāku Digitālo autortiesību pārvaldības sistēmu (angļu: *Digital Rights Management*) (DRM), pirms Holivudas studijas varētu pieņemt to kā jauno standartu. Turklāt filmu kompānijas nevēlējās atkārtot neveiksmi, kāda tika piedzīvota ar iepriekšējo sistēmu (angļu: *Content Scramble System*), kuru izmantoja DVD standartam. 2004. gada 4. oktobrī kompānija *20th Century Fox* pievienojās *Blu-ray Disc Association* direktoru padomei un tas bija drošs signāls tam, ka *Blu-ray* standarts ir uz pareizā ceļa.

Tehniskais raksturojums
-----------------------

| Tips | Izmērs | Vienslāņu disks | Divslāņu disks |
| --- | --- | --- | --- |
| Standarta izmēra disks | 12 cm | 25 GB / 23 866 MiB / 25 025 314 816 B | 50 GB / 47 732 MiB / 50 050 629 632 B |
| Mini izmēra disks | 8 cm | 7,8 GB / 7 430 MiB / 7 791 181 824 B | 15,6 GB / 14 860 MiB / 15 582 363 648 B |

Augstas izšķirtspējas video var tikt glabāts *Blu-ray* ROM diskā ar vairāk kā 1920×1080 pikseļu izšķirtspēju un vairāk kā 60 kadriem sekundē vai 24 kadriem sekundē progresīvajā skanējumā.

| Izšķirtspēja | Kadru skaits | Formāts | Kodējums | NTSC | Citi reģioni |
| --- | --- | --- | --- | --- | --- |
| 1920×1080 | 59.94-i1 | 16:9 |   | Jā | Jā |
| 1920×1080 | 50-i2 | 16:9 |   | Nē | Jā |
| 1920×1080 | 24-p1, 23.976-p1 | 16:9 |   | Jā | Jā |
| 1920×1080 | 25-p2 | 16:9 |   | Nē | Jā |
| 1440×1080 | 59.94-i1 | 4:3 | tikai MPEG-4 AVC / SMPTE VC-1 | Jā | Nē |
| 1440×1080 | 50-i2 | 4:3 | tikai MPEG-4 AVC / SMPTE VC-1 | Nē | Jā |
| 1440×1080 | 24-p1, 23.976-p1 | 4:3 | tikai MPEG-4 AVC / SMPTE VC-1 | Jā | Nē |
| 1440×1080 | 25-p2 | 4:3 | tikai MPEG-4 AVC / SMPTE VC-1 | Nē | Jā |
| 1280×720 | 24-p1, 23.976-p1 | 16:9 |   | Jā | Nē |
| 1280×720 | 25-p2 | 16:9 |   | Nē | Jā |
| 720×480 | 59.94-i1 | 4:3 |   | Jā | Nē |
| 720×576 | 50-i2 | 4:3 |   | Nē | Jā |

Piezīme: 1 tikai NTSC reģions : 2 Visi pārējie reģioni

### Ierakstīšanas ātrums

| Iekārtasātrums | Datu pārraidesātrums | Teorētiskais ierakstīšanas ilgums*Blu-ray* diskā (minūtēs) |
| --- | --- | --- |
| Mbit/s | MB/s | Vienslāņu disks | Divslāņu disks |
| 1× | 36 | 4,5 | 90 | 180 |
| 2× | 72 | 9 | 45 | 90 |
| 4× | 144 | 18 | 22,5 | 45 |
| 6× | 216 | 27 | 15 | 30 |
| 8× | 288 | 36 | 11,25 | 22,5 |
| 12× | 432 | 54 | 7,5 | 15 |

Atsauces
--------

1. ↑  Hitachi Doubles Blu-ray Storage to 100GB, gizmodo.com (angliski)
2. ↑  Toshiba Announces Discontinuation of HD DVD Businesses, toshiba.co.jp 19.02.2008. (angliski)
3. ↑  Pieejamo *Blu-ray* filmu saraksts, blu-ray.com (angliski)
4. ↑  Pieejamo *Blu-ray* filmu saraksts Japānas tirgū, av.watch.impress.co.jp (japāniski)
5. ↑  In HDTV Age, Successor to VCR Still Seems to Be a Long Way Off, online.wsj.com (angliski)
6. ↑  Opening the Door for New Storage Options Arhivēts 2009. gada 13. oktobrī, *Wayback Machine* vietnē. pcworld.com, 12.08.2002. (angliski)
7. ↑  Blue laser bolsters DTV storage, features Arhivēts 2002. gada 1. jūlijā, *Wayback Machine* vietnē. (angliski)
8. ↑  Disc Makers Bet on Blue Lasers Arhivēts 2009. gada 25. augustā, *Wayback Machine* vietnē. pcworld.com 01.10.2002. (angliski)
9. ↑  *Sony Blu-ray* oficiālā preses relīze, sony.net, 20.05.2002. (angliski)
10. ↑  SONY BDZ-S77 Recorder Review, ixbtlabs.com (angliski)
11. ↑  Fox trots towards Blu-ray, itworld.com 04.10.2004. (angliski)
12. ↑  Blu-ray Disc Format, 2.B Audio Visual Application Format Specifications for BD-ROM Arhivēts 2009. gada 26. martā, *Wayback Machine* vietnē. blu-raydisc.com (angliski)
13. ↑  Pioneer launches 12x Blu-ray burner Arhivēts 2009. gada 17. oktobrī, *Wayback Machine* vietnē. (angliski)

Ārējās saites
-------------

* *Blu-ray Disc* asociācija Arhivēts 2010. gada 10. janvārī, *Wayback Machine* vietnē.
* *Blu-ray Disc* asociācijas tehniskā dokumentācija Arhivēts 2010. gada 10. janvārī, *Wayback Machine* vietnē.
* *Blu-ray Disc* licences mājas lapa
* AACSLA.com

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
Optiskie diski |
| --- |
|  |
| Kompaktdisks (CD) | 
* CD-ROM
* CD-R
* CD-RW
* 5.1 Music Disc
* PhotoCD
* CD Video (CDV)
* Video CD (VCD)
* SVCD
* CD+G
* CD-Text
* CD-ROM XA
* CD-i

 |
|  |
| SACD | 
* SACD

 |
|  |
| DVD | 
* DVD-R
* DVD+R
* DVD-R DL
* DVD+R DL
* DVD-RW
* DVD+RW
* DVD-RW DL
* DVD+RW DL
* DVD-RW2
* DVD-RAM
* DVD-D
* HVD

 |
|  |
| Blu-ray Disc (BD) | 
* BD-R
* BD-RE

 |
|  |
| HD DVD | 
* HD DVD-R
* HD DVD-RW
* HD DVD-RAM

 |
|  |
| Citi | 
* MiniDisc (MD)
	+ Hi-MD
* Laserdisc (LD)
* Nintendo optical disc (NOD)
* VCDHD
* SACD

 |

 |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LCCN: sh2010007700
* GND: 7597887-8
* NDL: 01076562

 |

 |